Tractament intensiu contra el mosquit tigre, panderola americana i rosegadors a Burjassot
2025-07-24

L’Ajuntament de Burjassot, a través de la Regidoria de Serveis Municipals, dirigida per Manuel Pérez Menero, realitzarà diferents accions intensives per al tractament de mosquits, panderoles americanes i rosegadors en diferents punts de la ciutat.

A partir del dilluns dia 10 de juliol, es realitzaran tractaments intensificats contra el mosquit tigre als parcs públics que compten amb tancament i portes d’accés. Aquests parcs romandran tancats tot el dia per a poder dur a terme els treballs i que facen efecte els productes. Així mateix, el dilluns també es realitzaran els tractaments contra el mosquit tigre en el Poliesportiu, en la seua zona arbrada, amb la qual cosa romandrà tancat a partir de les 15.00 hores.

El dimarts 11 de juliol, els treballs de desinsectació es duran a terme als parcs oberts, amb la qual cosa es procedirà a abalisar-los i tancar-los mitjançant precinte. També romandran tancats durant tot el dia del dimarts 11 de juliol.

I el dimecres 12 de juliol es duran a terme tractaments intensius en el clavegueram del municipi per a fer un pla de xoc contra les panderoles americanes i els rosegadors.

Aquests treballs són addicionals als quals es realitzen de manera regular, ja que principalment, el mosquit tigre està proliferant a causa de les pluges que venen produint-se aquests dies i que generen una ràpida reproducció.